CELEX: 42011D0712
Language: sl
Date: 2011-06-10 00:00:00
Title: 2011/712/: Sklep predstavnikov vlad držav članic, ki so se sestali v okviru Sveta z dne 10. junija 2011 o pooblastilu predsedstvu Sveta, da se v imenu držav članic pogaja o določbah pravno zavezujočega sporazuma o gozdovih v Evropi, ki so v pristojnosti držav članic

1.11.2011   
            
            
               SL
            
            
               Uradni list Evropske unije
            
            
               L 285/1
            
         SKLEP PREDSTAVNIKOV VLAD DRŽAV ČLANIC, KI SO SE SESTALI V OKVIRU SVETA
   z dne 10. junija 2011
   o pooblastilu predsedstvu Sveta, da se v imenu držav članic pogaja o določbah pravno zavezujočega sporazuma o gozdovih v Evropi, ki so v pristojnosti držav članic
   (2011/712/EU)
   PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA, SO –
   ob upoštevanju naslednjega:
   
               (1)
            
            
               Na šesti ministrski konferenci o varstvu gozdov v Evropi, ki bo med 14. in 16. junijem 2011 v Oslu na Norveškem, bo morda sprejeta odločitev o začetku pogajanj o pravno zavezujočem sporazumu (PZS) o gozdovih v Evropi.
            
         
               (2)
            
            
               Predsedstvo Sveta bi moralo biti pooblaščeno, da se v imenu držav članic pogaja o določbah PZS o gozdovih v Evropi, ki so v pristojnosti držav članic –
            
         SPREJELI NASLEDNJI SKLEP:
   Člen 1
   1.   Predstavniki vlad držav članic pooblaščajo predsedstvo Sveta, da se v imenu držav članic in glede zadev v njihovi pristojnosti na podlagi njihovih stališč pogaja o določbah PZS o gozdovih v Evropi, če bo na šesti ministrski konferenci o varstvu gozdov v Evropi, ki bo od 14. do 16. junija 2011 v Oslu na Norveškem, sprejeta odločitev o začetku pogajanj o takšnem PZS.
   2.   Odstavek 1 ne posega v prihodnje sklepe držav članic o imenovanju njihovih predstavnikov za zadeve, ki so v njihovi pristojnosti.
   Člen 2
   1.   Pogajanja potekajo v skladu s pogajalskimi smernicami iz dodatka k temu sklepu.
   2.   Cilj pogajanj je dodati dokazljivo vrednost veljavnim večstranskim okoljevarstvenim sporazumom in instrumentom, ki niso pravno zavezujoči, na področju gozdov, ki naj se obenem izvajajo stroškovno učinkovito in naj ne povzročajo dodatnih upravnih bremen. Potekajo v skladu s pogajalskimi izhodišči, ki jih izoblikujejo predstavniki vlad držav članic, in na podlagi praktičnih ureditev, oboje pa mora biti sprejeto soglasno. Pogajanja potekajo ob posvetovanju s predstavniki vlad držav članic, ki se sestajajo v posebnem odboru iz člena 1(4) Sklepa Sveta o sodelovanju Evropske unije pri pogajanjih o pravno zavezujočem sporazumu o gozdovih v Evropi. Predsedstvo Sveta si po najboljših močeh prizadeva uveljaviti tako izoblikovana stališča in predstavnikom vlad držav članic poroča o napredku pogajanj po vsakem zasedanju medvladnega pogajalskega odbora.
   3.   Predsedstvo v imenu držav članic tesno sodeluje s Komisijo med pogajanji, da bi bile Unija in njene države članice na mednarodni ravni enotno zastopane.
   Člen 3
   Ta sklep je naslovljen na predsedstvo Sveta.
   
      V Luxembourgu, 10. junija 2011
      
         
            Predsednik
         
         FELLEGI T.